khistorydata/jeongjo-sjw-relations huggingface dataset:
정조 17년 · 목
先是以夜寒星斗倍精神爲賦題生動三湖一夜波爲詩題下送于留守蔡濟恭敎曰二月朔應製書題書下邑內儒生詩賦中從自願再明日開場試取卿旣兼內閣且是大官捧券後直爲科次書等上送武士則柳葉箭貫一中以上榜目修啓至是濟恭狀啓以爲臣於十三日平明聚會邑內儒生祗詣客舍奉拆御題頒示諸生諸生拱立階下曰詩賦題皆不識解題願賜指敎云臣答曰御題本不書解題吾亦不能知其出於何書雖欲敷說末由也已諸生或含笑或悵然而退臣則移坐得中亭試武士午後下吏以所捧三軸來呈臣閱視之則諸生何從而得其題語而無論詩賦所用文字多所僭越有非臣所可考較諸生之不識體段如此深用歎惜事勢如右不敢手自點抹以所捧詩賦五軸緘封送上武士貫一中以上入格別單及儒生應製受由實病雜故之類區別修成册上送親考訖敎曰卿之如是辭巽過矣此擧在本府可作傳後之美談不亦韙哉盛哉試券考下詩三上一幼學權佑賦三中幼學李會謙各食物米五斗大口魚三尾詩三上幼學任禹常三中鄭世豐各米四斗大口魚二尾詩三下沈日魯尹待哲嚴載嚴栽賦三下尹絖金鍾華黃明漢金星運各米三斗大口魚一尾詩次上生員申光軾等十人賦次上幼學任百謙等二十人各米二斗大口魚一尾詩賦次中八人所當勿論而係是本府官方創制之始各給米二斗武士則直赴洪彥範柳葉箭邊四中筒箇一部哨官洪泰績壯勇軍李雲得以上三中四分依例直赴殿試列校崔瑞龍三中木二疋出身柳錫裕等四人貫邊木一疋閑良崔泰孫等八人二中各布一疋閑良趙漢得等三人一中各箭竹三十箇賜給食物米魚以儲置米會減其餘外帑庫取用
정조 17년 · 강
有政吏曹參判李在學參議李冕膺兵曹判書趙宗鉉進
정조 17년 · 목
以徐有秉爲宣傳官興德縣監趙華錫今加通政
정조 17년 · 강
遞兵曹參知李壽咸罷吏曹參判李在學職
정조 17년 · 목
因兵曹軍號敎曰昨日殿上擧指萬萬駭然兩日軍號亦豈敢如是乎當該堂上遞差騎省職任在所愼擇近來看作老者歇脚之場是豈如是生色之事乎吏曹參判李在學罷職此後嚴飭
정조 17년 · 강
承文判校孫碩周上疏賜批仍命廟堂稟處
정조 17년 · 목
疏略曰臣謹將三條略此仰陳其一卽用人才事也從古以來有國之良法美制蓋過百年之限則必有一變之道此先正臣李珥之每每陳達於前席者也列聖朝經國成憲靡不至矣盡矣而獨於用人一事專以門閥有所取捨惟彼草野抱才之士閭巷拔華之人泯沒無跡與草木同腐者不知其幾第以一名言之惟我英宗大王學貫今古明幷日月許通臺職一洗三百年陋習修擧列聖朝未遑其鴻謨遠規出尋常萬萬讀書有識之士莫不曰祈天永命之政復見於今日曾未幾何格而不行殿下每於此事屢發中朝之歎而間有節目之擧矣因循至今臺望未通則些少變通不過五十步百步之間此何足爲收捨慰悅之道而亦豈渠輩所期望哉名門華閥之若子若孫特以私家嫡庶之分見枳於朝廷用人之路者此誠遄牒所無而至於遐鄕寒微之族又與此一般枳塞蓬茨之下亦豈無超群邁倫之才乎天生人才不限地處人才之擇拔有用於國器也地處之權衡何關於治體乎雖良法美制年久弊生則不得不變通況半一國其麗不億之人其可無更張變通之道乎此不過殿下一轉移之間事何憚而不爲也其一卽勸農事也伏聞嶺南諸州一包之米直今爲十七兩之多而至於糠粃之屬亦爲飢者之食云許多黔黎嗷嗷之狀不待目擊而可知矣大抵今之慘凶卽不過古之常歉而以昨年嶺農言之不必謂民將盡劉之慘歉而第以近來人心不古富厚者滯積待時貧寒者債貸無路以致市直刁蹬民勢危遑然則人心騷動俗習壞敗盜賊之爲患誠非細慮矣竊念來麰之民事亦有不可知者臣於嗣歲之遠慮實有區區漆室之憂矣願今時急之務莫如勸農倘使爲守令者仰體宵旴之憂下行田畯之事勤耕者賞之懶鋤者勸之百里之內野無閑壤三農之間民無遊手則誠力所到亦足感田祖而穌枯苗年事豐凶雖係於天時民農之得失亦在乎人力自今爲始另飭諸道各邑使之專意稼穡守令殿最必以課農爲主則可爲農務實效之道而矧今癘疫熾盛八路同然念彼方痛而未耕者幾人救死而未播者幾家必使有牛者借人耕之不病者出力助之惟彼病戶之田畓可無陳廢失農之慮矣其一卽節財用也竊念公私貧乏莫此時若者其故何哉街巿之上不見布袴閭巷之間多着錦衣試以凡民一身之所着言之無論男女上自首飾下至履鞋一襲隨身之物統以論價則亦足爲中人一家之產也苟究其原一則國綱之解弛也一則燕貨之通用也每於北使之行我東白銀之輸入殆不知幾十萬計而以千百年不壞之貨換得紬縀氊裘等華靡之物以啓我人之侈心燕物之貽害我國一至於此而至若鬃帽綵鞋紬衣苧袍貂皮毛具等物乃是貴賤之表而近來名分掃如賈竪下賤稍有財產則浪費物力極其豪侈此所以錢渴於內穀盡於外閭巷無識之輩不知尾閭之洩在於日用奢侈之間輒以謂軍門之藏錢富戶之積貨而然也蓋民生之因瘁也道之壞敗可以推知而向來髢䯻之禁令一出而寒士貧民之婚嫁過時者立見其效願今當禁之物奚特髢䯻也哉目今矯捄之策莫如擧國痛行節儉之政御用服飾軍物章服萬不得已之外絕禁燕中之物盡用國內之產雖以軍服一事言之錦縀之美何補於戰陣之術乎挾輦親兵之咫尺侍衛者與他凡軍有異其軍裝服色不得不鮮明以表近侍之別隊而其他各營門許多軍校服色之爲弊者一幷革除則侈靡自祛而財用自裕矣惟聖明更加三思焉批以三條皆令廟堂稟處
정조 17년 · 강
召見一提學鄭民始于重熙堂
정조 17년 · 강
命太僕所營馬場面目里移屬於拜峯鎭
정조 17년 · 목
壯勇營提調鄭民始啓言拜峯鎭設置所重有在其所守護禁養之方不可泛忽而本鎭物力不敷監官山直輩接濟無策極爲悶然太僕所管馬場面目里此是前日拜峯山下居民之移接處有若干田畓之起墾者自太僕收稅而數甚些略亦非公用且是本處民人之移去起墾者則以此地移屬該鎭以補接濟之需事甚便好以馬場面目里劃屬拜峯鎭事請分付從之
정조 17년 · 강
命壯勇營加抄軍兵接濟之需以關西嶺南耗條作錢中八千兩及箕營別備條木八十同代錢移來又以訓局兼料條米五百石劃送幷爲每年定式水原府捧留米一千五百石外亦令運來以爲補用之地
정조 17년 · 목
該營提調鄭民始啓言本營軍制大備加抄軍兵接濟之需錢八千兩木八十同從長區劃之意已爲節目啓下事當取用於經費而本營軍需之從前措辦皆於經費外區處則今此木錢亦不可取用於經費錢則以關西嶺南穀多邑耗條作錢中限八千兩每年移來木則平安監營別備條中限八十同以代錢亦爲每年移來補用而木代錢上送時以會付穀計給馱價事請竝爲定式施行從之又啓言本營加哨軍兵支放之需米四千石區劃之意已爲節目啓下今當從長措辦訓局兼料條每年用餘者多爲千餘石少猶八九百石而見今各年餘儲亦爲五千餘石云此本爲軍兵接濟而設置者以其贏餘移作本營添補之資實合便宜每年以兼料條限五百石劃送本營之意定式施行水原府捧留米一千五百石外營需用姑不緊急請亦運來補用從之
정조 17년 · 강
命壯勇營需用麻布以戶曹留庫中發賣者每年二十同折價取用
정조 17년 · 목
該營提調鄭民始啓言本營軍需中麻布甚少無以繼用不可不變通戶曹所在蔘布一年所捧爲七八十同而此非給貢價支經用之物不過留置庫中發賣於曹中員役而已今依兵曹布例以一疋一兩價每年限二十同移送取用則在戶曹以無用爲有用可謂兩便請以此定式施行從之
정조 17년 · 강
命壯勇營軍需所用樺皮自備局每年限三十同移送槍柄木加時木自湖南水營各二百箇添付稅船上納
정조 17년 · 목
該營提調鄭民始啓言軍需所用樺皮甚緊而備局有年例卜定儲置以需各軍門及外方求請者以每年限三十同移送本營之意定式槍柄木加時木亦無見在者兩木各二百箇擇取稅船上來時添付上納之意請分付湖南水使處從之
정조 17년 · 강
區劃兩西所在壯營各屯倉營建苘役及古城鎭修補財力
정조 17년 · 목
該營提調鄭民始啓言關西海西所在各屯倉營建筒役及古城鎭修補物力今將區劃而江蔘減價數價米錢年年儲置者數旣不些且是每年添入而不關於經費之物就其中小米一千五百石錢一千兩劃付兩處以爲經紀之地海西則材木不可不覓給以長山串材木待鳳山郡所報量入許給之地請知委黃海監司水使處從之
정조 17년 · 강
命壯勇營西湖屯與總戎廳歧山屯相換
정조 17년 · 목
該營提調鄭民始啓言本營屯土在於鳳山郡歧山西湖兩處而總廳屯土亦在於兩處互相參錯多有難便之事今若以本營西湖所在屯土與總廳歧山所在屯上相換則彼此各專一處無雜錯之弊甚爲便好且總廳屯土不過十三結本營屯土殆過二十六結多少懸殊而旣欲相換則不必較絜其結數已與總帥相議請以此互換從之
정조 17년 · 강
命壯勇營需用▣地中次壯紙以戶曹久陳白綿紙取用白紙則求禮縣各寺給厚價將出上納
정조 17년 · 목
該營提調鄭民始啓言本營需用紙地浩多而姑無應入者壯紙則自本營措辦而次壯紙白紙等屬措辦無路戶曹久陳白綿紙方物減數之後必當年年儲積漸至不用就此每年限三百卷取用白紙則湖南求禮縣各寺多有浮出白紙處以別檢米二分耗中限八十石每年劃付本縣以爲給厚價浮出上納之意請定式施行從之
정조 17년 · 강
立壯勇營放料之規仍飭大將及從事官若有不察加等勘罪
정조 17년 · 목
該營提調鄭民始啓言軍餉放下事體不輕考準文書不可不詳密以訓局料準之法言之將官將校馬步軍兵之放糧各哨色次知將領以人名去來斗數加減未現追現之類一一考準後着銜報于把總則把總又爲考較踏査字轉報千總則千總亦爲考軗踏驗字次次轉報于別將中軍軍色從事官以至大將所則大將考閱後收聚成册移文以送于戶曹然後戶曹一依成册磨鍊上下立法之詳且嚴有如此矣本營軍額漸增每朔放糧浩多且軍餉兩色各有分掌軍兵之去來加減自餉色無以詳知而料準之法姑未定制只憑各該哨官次知之成册而放下者極爲疏略當此釐正之時合有定式之擧此後則料米奉足放下之時文書規模一依訓局例馬步將卒之人名斗數未現追現之數該次知及哨官善騎將各修成册踏査字報于把總別將則把總別將詳細考準後踏驗字送于從事官而從事官旣兼軍色一一考準後轉報大將所以爲成移文越送餉色磨鍊放下之地而如是定制之後如有差誤相左之弊則各該次知及將官輕則自本營請勘重則請付攸司照法重繩似合於重事體之道故敢達從之敎曰本營以新設之地似此規模尙未一定所奏甚好如是定式之後若有不察大將小則推考大則罷職從事官亦當加等勘罪俾有統轄之實效
정조 17년 · 강
嚴處犯夜別監崔碩彬等
정조 17년 · 목
巡廳以去夜犯夜人景慕宮守僕秦世雄武藝別監崔碩彬執捉啓敎曰飭禁之下犯科萬萬駭然崔碩順令壯勇大將決棍除名秦世雄係是守僕則致齋之地焉敢犯夜乎降定本署軍士事分付
정조 17년 · 강
命時囚朴吉源附過還職
정조 17년 · 목
禁府以吏曹正郞朴吉源功減一等笞四十收贖附過還職啓從之
정조 17년 · 강
大司憲李書九上疏賜例批
정조 17년 · 목
疏略曰臣於昨者伏奉敎旨以臣擢授嘉善大夫司憲府大司憲聞命驚惶神爽飛越臣本庸愚鄙劣百無肖似重以早歲僇辱自甘淪棄乃蒙我殿下罔極之恩五六年間自庶僚而猥躋於下大夫之列臣誠感激銘鏤趨走爲恭而及躬自顧亦未嘗不怵然而懼也夫亞卿峻秩也都憲重望也曷嘗有如臣等輩膺是命而居是選者乎又曷嘗有直拜憲長仍擢卿班而不謀外廷特降中批如臣今日之事者乎竊伏聞殿下所以取臣者以日昨殿講時執册望單之因風颺去有類乎星朝威寧伯王越廷對故事而臣名適在其中遂有此誤恩夫王越之爲御史亦取其人品材望未必專由於試券一事況彼望單之颺去卽不過一時偈然之事耳苟使臣言議風裁眞可當是任在聖朝嚴官方重臺閣之道不宜因此而輕授以啓僥濫之習矧臣駑下初無絲毫近似又何可强授以不當之例假其名而實其事厚招八方之嗤嘲重貽百世之譏議也哉第念此事終恐有累於聖德臣雖無狀誠不敢忘廉冒恥晏然承當使淸朝四百年名器自臣身而玷辱之也伏願亟命收還臣新授爵秩以重名器
정조 17년 · 강
考下上齋儒生應製三試試券施賞有差
정조 17년 · 목
十三日上齋生應製表闕榜更試以擬唐杜甫賀瓦重春色醉仙桃爲表題諸生又無合作乃命三試仍以再試表題改擬字以代字爲二十韻古詩題科次訖敎曰日次儒生殿講日應製上齋儒生三試七言二十韻古詩三中一居首生員安景祺大厚紙一卷三中二進士申奭相大厚紙十五張三中三進士柳遠鳴大厚紙十張三中四生員閔章顯大厚紙八張三下一生員黃基天三下二進士李敬會三下三進士元在明三下四生員韓啓重各大厚紙五張賜給
정조 17년 · 강
飭泰川縣被燒民家着意顧助仍命小戶應食外加給米斗
정조 17년 · 목
平安監司李秉模狀啓以爲泰川縣監鄭最成牒呈內邑內面孔乭將家偶然失火延燒一百七十九戶而大戶爲十五戶中戶爲二十三戶小戶爲一百四十一戶人物爛死爲一名將臺瓦家七間及刑獄墻垣亦入於燒燼中云發遣臣營褊裨使之撫諭安頓空石等物從優題給私養山材木許令斫取以爲改構安頓之地而今年烟戶雜役爲先一竝除減大戶小米各九斗中戶各八斗小戶各七斗爛死一名粟一石依定式題給修成册上送請令該曹考例會減敎曰嚴飭該倅着意顧助畢奠接報來後形止狀間小戶則應食外加給米斗事分付
정조 17년 · 강
諭江原監司尹師國道內功令生待書題頒下試取捧券上送經工生賚傳經義條問使之附對爲竹軒後承一體試取
정조 17년 · 목
該監司狀啓以爲明於經工專於功令者關問列邑使之廣加遍探矣各邑認以別薦皆無報來故更以治經則積工讀誦製述則賦表策成章者抄擇牒報之意申飭矣其中鐵原金化伊川安峽淮陽金城楊口麟蹄狼川旌善平昌平海杆城歙谷等十四邑皆以無乎一向報來原州等十二邑功令之士八十二人經工之士八人江陵則烏竹軒主人之後十四人一體後錄馳啓○原州功令生生員鄭垕申在和進士權萬衡蔡義重黃德正朴履默洪大浩李廷麟閔晉秀幼學丁憲祖洪樂憲崔海羽金載軾丁若欽韓光善元有膺元復鎭李命來經工生幼學金弼漢元遇貞江陵功令生進士金緯漢河瑞復崔九鉉幼學韓弼敎金元鳴權哲敎沈普永經工生幼學權憲敎崔源默崔啓穆尹升運橫城功令生生員安道永鄭元善任希昊金光礪幼學朴敦耆鄭碩老李周範朴燦李弘喆經工生幼學權尙玉春川功令生生員梁德周李是釬進士李載源崔大鉉幼學沈敬希趙雲師李楘李櫟柳榮道李學慶洪川功令生生員金相穆進士崔壽亨平康功令生進士黃基敬寧越功令生幼學嚴健中襄陽功令生進士崔昌廸崔英弼崔慶洙幼學李健重李範埴崔弼華李恒埴李樂鏞經工生幼學鄭鴻翼高城功令生幼學崔致㴠崔相禹權▣權炫權檍權弘萬權▣盧再煜朴思中金玄昊蔚珍功令生幼學尹東憲田達心崔柱台三陟功令生幼學鄭顯燮洪寅祚通川功令生幼學朴致淵金鼎耇林鳳遠江陵烏竹軒主人後承文官權漢緯幼學權漢仁權漢龍權穰權馝權櫶權楨權楞權馥權樀權梓權漢復進士權漢玉幼學權漢舒敎曰功令生則來月念間咸聚營下以待題下而題下後卿與道內文守令二人眼同分日試取捧券上送諸生則還送往還時皆令給糧給舖馬考券取優等當招致殿庭更試以此知悉經工生則令各其地方官賚傳經義條問使之附對功令生中烏竹軒後承一體試取此則不必分日只於初日別坐試取捧券事令廟堂分付
정조 17년 · 강
飭兵判趙宗鉉强疾行操
정조 17년 · 목
宗鉉稱病入習陣頉稟敎曰日前以訓局習陣事亦有飭敎將非其人久矣粒粒辛苦之輸來萬斛龍驤餽養五千兵馬而飽食逸居作一無用其爲寒心孰甚於此此所以不得不略費辭敎俾所知愧諸武將之以訓將看作他山小加警礪方以爲期觀此操單又如是托疾稱頉近來禁軍雖曰漸不如古文宰亦有間於武帥而顧其職則本兵也萬萬駭然此單還給令毉監賚傅相當藥物於兵判使之强疾赴操
정조 17년 · 강
考下上齋儒生應製四試試券居首之次施賞有差仍飭趙鍾永等多讀經傳俾有自得之效
정조 17년 · 목
以撲蝶會爲七言二十韻排律題命儒生四試三中進士吳泰曾白綿紙二卷三下進士李蒝白綿紙一卷賜給次下進士李敬參更生員金鑢安光集進士朴喜進徐有鎭更之更進士姜彝天外進士安光宇違進士洪樂玄權晙趙鍾永拔去生員李鈺科次訖敎曰旣禁小品之體欲識懲羹與否出此輕艷之題以試之矣一二本來實才外依舊回戀其作戛澁其畫婆娑以至引用句語多雜稗俚更令館堂嚴飭其中趙鍾永等年最少儒生使之多讀經傳各定一部主人文字優游厭飫咀嚼沈潛俾有自得之實效
정조 17년 · 강
飭籌坐早罷仍命備局有司堂上沈頤之尹行任懸頉備堂李坤閔鍾顯李敬懋竝禁推
정조 17년 · 목
敎曰惜乎近日籌謨之地太忽於民國之事也籌坐申飭意豈徒然今日聞又來會雖欲只題備例之狀似不至如是草草忽忽因承宣持公事入侍有數度民事欲令行會者問罷坐與否則罷已久矣云而史官未免空還事之寒心莫甚於此日前傳諭之紙墨猶未乾特念數斯疏之戒姑且含忍竝與怠忽之諸堂而不問其可曰有朝綱乎亦可曰重民隱乎大臣則體面自異早還固無不可爲諸堂者各以一得之見爲民國迭發酬酢則坐起自當遲滯豈有此處分乎赴坐有司諸堂一竝下義禁府從重推考其餘公頉及耆耇外諸堂亦竝禁推至如武將例兼者傳旨中勿論事分付
정조 17년 · 강
諭右議政金履素勿胥命分揀諸備堂禁推
정조 17년 · 목
政院啓言議政府錄事來言右議政金履素以爲罪大溺職罰乃倖逭惶隕震懍走伏金吾門外恭俟鈇銊之誅仍納命召何以爲之敎以勿待命事遣史官傳諭仍傳命召又以履素罪負未勘轉益惶蹙仍爲胥命啓申命遣史官諭以勿待命○因李▣閔鍾顯李敬懋沈頤之尹行任禁推傳旨敎以大臣以此胥命雖過矣不可相持亦旣示飭意此傳旨分揀
정조 17년 · 강
推全羅監司權▣仍命海運差使員勿爲論勘
정조 17년 · 목
該監司狀啓以爲濟州牧使李喆運謄報內今正月初五日咸平縣移轉皮牟三百石所載船一隻最先安泊云計其日子則乃在於差使員領發之前此必是獨先發行到泊本州者差使員興德縣監趙華錫自候風所各船點閱成册及領率發船形心修報於臣營而初無一船先發之語混同擧論事極矇然待其竣事回還請査問委折狀聞論勘敎曰此狀本留中以待穩稅利泊矣去月十九已齊到該牧狀啓入來已久道臣則今至浹月尙無一言雖曰在巡路而然稽忽莫甚全羅監司權▣推考可謂責人則明差員別無論勘之事枚擧此意行會
정조 17년 · 강
命平安監司李秉模江界境內退標起墾處更加悉心探究又詢於帥臣邑倅從後論理登聞
정조 17년 · 목
該監司狀啓以爲江界府所屬滿浦鎭玉洞北數十里地上土鎭麻田嶺南七里地限慈城界退標起墾從浦之黃水德嶺開墾當否與營裨眼同看審其土地形便後論理牒報之意發關知委於該府矣該府使申大年牒呈內與營裨偕到黃水德嶺底看審其地勢則斷崖邃谷重巒周西初非人居之可論左右夾崖往往有陳田之痕故問于父老則曾於丙戌丁亥年間十數里內外居民蹔入耕墾土薄霜早旋卽陳廢今雖許耕決無實效云且過嶺以後便屬廢郡界內又犯數處蔘場其在重關阨重蔘場之道許耕一款有不可容議上土鎭之麻田嶺七里地則果不妨於採蔘之地而衆民嫌其窄短力請麻嶺以北五十里許退標於自柞嶺而此則有妨於蔘場不當輕許只限七里而退標則斷無廣墾增戶之望不必黽勉許施滿浦鎭之玉洞則旣有數十里退標之知委別無嶺阨之界限故限三江仇非二十餘里移標許耕爲辭矣該府使論列儘有意見臣營裨將回告亦與府使所報無異黃水德麻田嶺兩處則今姑置之玉洞則使之退標起耕限十年切勿徵稅之意嚴飭題送而新入民實數及勸耕幾許使之一一枚報待今年冬從實狀聞計料敎曰地雖加闢蔘不縮採卽較然明甚之事也若使邊禁至嚴我民專利則雖盡復四郡之界地猶有無限餘利矣目下急務在於實邊每所以樂聞闢土之說不以採蔘爲念者也該倅所報未知如何營裨摘奸亦未知云何而黃水麻嶺設如云然亦豈無可代可合處乎此非時日緊關之擧須於在任時更加悉心探究仍又細詢於帥臣邑倅如有可行之榮從後論理指陳事令廟堂申加關飭
정조 17년 · 강
飭三道道臣恪遵字恤典則俾有實效
정조 17년 · 목
慶尙監司鄭大容狀啓以爲道內各邑遺棄兒行乞兒搜訪之意連加申飭矣去月朔報來者遺棄兒十口行乞兒三口竝與前啓者合遺棄兒四十八口行乞兒三十口計日給料合米十一石二斗六升零醬二石八斗六升藿三千八百五十三立敎曰字恤典則之印頒出於一分責實效之意本道今番登聞之數頗勝於前此後益加着念毋敢放忽事更爲嚴飭分付兩湖道伯處一體申飭而所謂遺棄者非眞箇遺棄行乞者若虛張名目設或自朝廷未卽摘發能不有愧於暗室屋漏又或吏奸莫察厥罪惟均幷以此意枚擧嚴飭俾有濟活之實效
정조 17년 · 강
命燻造契人所貸戶曹太本色備納惠廳太以錢代納
정조 17년 · 목
備局啓言漢城判尹李文源所啓以燻造契人昨春受出戶惠廳太待秋還捧爲辭而令廟堂從長回啓有命矣燻契徭役本甚浩多朝家之從前顧恤非不至矣而第今太貯絕乏戶曹則以頒祿之不足取來於江都惠廳則貢價上下亦不得如數出給貢價則或有闊狹之道而地部頒祿不可不以本色需用惠廳太五百石以錢代納戶曹太五百石本色備納則在渠輩爲惠不小戶惠堂之意亦如此請以此分付允之
정조 17년 · 강
施洪祜淵靑衿錄付黃之罰
정조 17년 · 목
成均館官員以同知事大司成意啓言因洪祜淵試券有莫重奏御試券焉敢用俚瑣之體停擧猶歇矣靑衿錄付標其名之命矣祜淵依聖敎先施停擧之罰仍爲付標於靑衿錄而臣秉鼎旣伏承限百首課表之命連爲出題矣今則祜淵不可以士子待之課表一款停止允之
정조 17년 · 강
命金吾保放罪人宋載瑞照律
정조 17년 · 목
平安監司李秉模狀啓以爲渭原前郡守宋載瑞諸條不法之事應問各人等一倂捉致臣營平壤庶尹鄭華淳殷山縣監李貞運差定參査官臣親執按査則批頰搗脅雖不直陳酷刑濫杖亦莫敢諱還剩事則各人等所供五百十一石之數果與渠之供辭相合而當初勒捧難掩肥已之計畢竟留置亦非獲已之擧則不法之罪不可以未及入橐有所寬貸馱載送家事各人招內陸續駄送之數至爲二千二百七十餘兩富民錢及各庫錢九百餘兩則以其廩餘雖已充報勅庫錢一千三百兩則尙在虛留猾吏徵索事則其不能禁戢吏屬橫斂之罪亦所難逭請令該府稟處敎以今日內議處仍爲照律
정조 17년 · 강
命泗川縣拯活民命人洪驗朱賞加口傳下批成送敎旨仍飭該帥臣稽忽之罪
정조 17년 · 목
統制使李潤慶狀啓以爲泗川縣監李旭祥牒呈內去十二月十四日本縣中南面海採男女幷四十人同騎一船到三峯浦前洋猝遇暴風全船覆沒方至必死之際同里居洪驗朱乘船海採見其覆沒之狀急到拯救三十八名則幸得拯活二名則不幸致死云矣今此驗朱拯活三十八人必死之命於倉猝之間其在激勸之道宜有褒賞之典請令該曹考例稟處拯活人命係是狀聞重事而去十二月十四日之事本月二十一日始爲報來者極爲稽緩泗川縣當該監色自臣營決棍懲勵敎曰係是民命何待回啓賞加今日內口傳下批敎旨成送此意回諭稽忽之罪統帥亦然後勿如是之意嚴飭
정조 17년 · 강
命䔉山僉使李東延拿致營門嚴棍後逋欠穀物區別其可捧難捧報備局以爲論理草記
정조 17년 · 목
黃海兵使吳載徽狀啓以爲䔉山僉使李東延牒報內本鎭軍餉穀中小米五百五十五石七斗零以舊逋仍爲未捧云該僉使李東延赴任旣在昨年正月不爲摘發及今會計之磨勘始以未捧懸錄其罪狀令攸司御處前僉使孫錫圭丁遇泰金泰瑞等不可以已遞而不論幷令攸司御處所逋監色等則嚴治囚禁一百二石則爲先捧上四百五十三石則連加替飭期於準捧計料敎曰前此朝令何如則今始報來可駭該僉使拿致嚴棍逋欠穀物不可一爲一否以可捧難捧區別報本司依他鎭處分指一論理草記事令廟堂知悉行會
정조 17년 · 강
差沈頤之湖南句管李坤堤堰堂上
정조 17년 · 목
備局啓言湖南句管堂上戶曹判書沈頤之堤堰堂上右參贊李坤差下請使之察任允之
정조 17년 · 강
召見右議政金履素備堂鄭昌順沈頤之金文淳尹行任于熙政堂
정조 17년 · 목
敎曰大臣設賑諸道句管堂上有司堂上來待○履素曰臣之昨日溺職之罪固已萬萬惶悚而當此歉荒之歲以臣憒憒有難堪勝鼎席備員伏望予曰過矣昨日責敎出於無隱卿當樂聞近日廟務雖別無可爲者而諸臣苟以一得之見各言民事則豈可如是草草乎卿之生疏勢所固然而此亦由於諸堂蔑視卿而然體統所在豈不寒心乎履素曰近伏聞洋漢輩以向日館堂所奏二十萬兩錢之不卽稟處至有撤屠之擧云民習誠爲可駭矣予曰民習之如此誠非細故朝廷發落之前渠輩何敦若是乎令館堂嚴飭
정조 17년 · 강
飭諸道句管堂上一遵設置之法意道內事情須各領略理會俾不如前抛置
정조 17년 · 목
右議政金履素啓言本司堂上孰非參聞籌謨者而設置句管法意緊重蓋句管之道文牒之外道內事情之及於聞見者無不領略理會道內事爲率多以此需用矣通來徒有句管之名全無句管之實誠甚慨然此後則一遵當初設置之法意使之各擧其職俾無如前抛置之意請各別嚴飭從之
정조 17년 · 강
許遞江原監司尹師國工曹判書任希曾
정조 17년 · 목
右議政金履素啓言關東道臣以病未行部之意論報備局矣該道臣五載居職旣多實職輕遞可惜而莅任季久實病又如此有難强令察任請江原監司尹師國許遞從之又啓言水部雖是閒局春奉審修改之時三曹堂上例皆備員判書乃是篤老耆堂有難責之以職務請工曹判書任希曾許遞從之
정조 17년 · 강
命敍侍從堂上堂下罷散人
정조 17년 · 목
右議政金履素啓言節享不遠祭官今方磨鍊而侍從多在罷散中無以排比云請堂上堂下罷散人竝敍用從之
정조 17년 · 강
命備局有司堂上鄭昌順今姑減不
정조 17년 · 목
行司直鄭昌順啓言備局之任有司便是主管之人每以年富有材具者擇差未有如臣老衰昏憒者冒差是任臣之不合臣固自知至於賓對只爲瞻覲苟無實病未嘗懸頉而近日籌坐一未進參者臣與大臣旣有世所共知之嫌昨日聖敎以各以一得之見酬酢於大臣有所責勉於諸臣者臣固欽仰而臣則嫌不可言旣無酬酢之可論年紀衰老且有病情之難强以公以私宜蒙體諒之恩故敢達矣詢于大臣右議政金履素曰重臣旣非篤老之年且無難强之疾則有司緊任何可輕遞乎敎以有司之任今姑減下
정조 17년 · 강
罷吏曹參議李冕膺職
정조 17년 · 강
命廟堂差出亞三銓
정조 17년 · 목
政院啓言吏曹參議李冕膺罷職傳旨旣已踏下判書受由參判未差開政命下不得擧行何以爲之敎曰參判參議之代令廟堂除承旨備局副提調差擬待下批牌招開政
정조 17년 · 강
以丁範祖爲吏曹參判李義弼爲參議備薦也義弼與尹行元新通也
정조 17년 · 강
命吏曹參議李義弼只推更爲牌招開政
정조 17년 · 목
政院以參判丁範祖在外義弼違召不得開政啓有是命
정조 17년 · 강
勘渭原前郡守宋載瑞令道臣嚴加決杖投之邊邑滿浦前僉使李恒林以公罪區別功議放送尹敬喆令帥臣嚴棍懲勵灣上充軍仍命金吾堂上洪檍李鎭復金翊休等遞差
정조 17년 · 목
禁府啓言渭原前郡守宋載瑞猾吏橫斂不能禁戢負逋鄕色酷刑濫杖已極痛駭而稱以倉剩還戶勒捧至於五百餘石雖無入橐之事難掩肥已之跡勅需錢恣意取用尙今虛留之數爲一千三百之多其蔑法貪饕之罪俱難容貸以此照律告身盡行追奪杖一百收贖流三千里敎曰辭陛之時已慮其昏憒申飭何如則道啓論列若是狼藉究厥所爲萬萬痛駭豈比於李顯昱不識東西乎如許倅宰宜置重典令道臣嚴加決杖投之道內邊邑又啓言滿浦前僉使李恒林供以爲渠辛亥九月到任十一月猥蒙天恩移除全罷水使其間纔五十餘日而兵營査報之關適到而到任屬耳凡百應下與當捧各色未得詳知査報之際只擧目下所見各項責應及送舊迎新之費率爾論報至於大同應下錢五百九十兩零折米二百七石果爲落漏於報辭此旣前例應捧應下之物而非渠到任後所捧與所下者則漏而未報只緣渠愚未覺察而實非敢用意故匿而渠以至微賤跡濫荷罔極之恩造不善奉行有此辜負尤合萬殞問目內辭緣泛稱遲晚所當請刑而曾經閫帥勿爲請刑載在法典請議處敎以所供不可謂發明以公罪區別功議草記勘放又啓言前僉使尹敬喆考律勘處有命矣杖一百徒三年定配請依法典收贖敎曰府有滯囚則其所議處與照律何待提敎後始乃開坐乎溺職之卿等遞差關西各鎭之特給公穀之耗俾代應斂之用爲西民蘇捄之德意何如則身爲鎭將數爻之匿報貂鼠之勒貿有一於此罪猶不輕況兩犯乎又況諸鎭中首鎭乎不畏朝令不知民隱如許鎭將若不嚴處何以謝西民令帥臣大張威儀嚴棍懲勵灣上充軍又啓言宋載瑞以判付內辭意具罪日發遣府書吏押付箕營敎以道臣當出巡姑爲保放待其還營更爲草記下送又啓言李恒林杖一百收贖而其七代祖珥光國原從功臣云功減一等杖九十以公罪收贖放送允之
정조 17년 · 강
命新軍餉及元還上居末壬海別將金宗明等依事目勘處
정조 17년 · 목
備局啓言卽見平安監李秉模狀啓新軍餉及元還上居末壬海別將金宗明元還上居二龍淵前別將尹興權居三彌串僉使金得臣舊軍餉全未捧及元還上居末龍淵前別將尹興權別軍餉全未捧老江僉使鄭興僑補城穀全未捧慈母山別將金樂瑞等罪狀令廟堂稟處矣請竝依事目勘處允之○禁府以宗明等發遣府羅將拿來啓敎以待待命拿囚
정조 17년 · 강
考下坐直承旨沈晉賢申耆應製試券
정조 17년 · 목
先是以撲蝶會及九重春色醉仙桃爲七言十韻排律題以擬魯群臣謝從公于邁爲箋題命坐直承旨沈晉賢申耆分日應製諸作俱居次等至是以能見難思爲七言四韻律題更試之晉賢三下一居首
정조 17년 · 강
詣璿源殿展拜仍詣景慕宮展拜省牲省器隸儀▣還宮
정조 17년 · 목
具翼善冠袞龍袍由萬安門乘輿出仁政門弘化門入逌瞻門降輿詣版位行禮陞詣宮內奉審訖還入齋室改具遠遊冠絳紗袍詣省器位省器詣省牲位省牲仍命肄儀訖出齋室門外乘輿出逌瞻門入弘化門由明政門入永淸門還內
정조 17년 · 강
分遣承旨徐榮輔金孝建徐有秉詣南壇木覓三角漢江奉審摘奸
정조 17년 · 강
命壯勇營哨官金鎭億六品遷轉
정조 17년 · 목
該營以哨官金鎭億仕滿十五朔依定式六品遷轉之意請分付銓曹允之
정조 17년 · 강
召見大臣備堂于熙政堂
정조 17년 · 목
予謂右議政金履素曰南公轍入於吏議新通而向於泮長通望亦以年淺拔之文學政事各有所長且爲渠惜福之道不必驟通於銓望須爲更擬以入也
정조 17년 · 강
命黃海前監司李敬一拿問兵使吳載徽罷職
정조 17년 · 목
右議政金履素啓言昨伏見海西帥臣吳載徽狀啓則以䔉山鎭餉穀虛錄事有所論列矣年前前帥臣元厚鎭以許久在任鎭餉不卽收殺末乃歸罪鎭將事至被重譴伊後曲軫鎭弊特敎屢下道內八鎭五山城許多還弊付之道臣一一釐革後使之具由狀聞仍又揭板列鎭以爲永久遵守之地而其時道臣以軍無闕額糴不爲弊倏陳登聞入於刋布之中矣今者該鎭流來奮逋現發於帥臣狀聞者爲五百五十餘石之多道臣初不査究敢以糴不爲弊之說容易上達者其罪已不輕而且況數年居任亦不準數充報乃於臨歸之時忽以該鎭未捧五百五十餘石混然入錄於捧未捧狀啓者尤極駭然海西前監司李敬一罷職以此推之則列鎭此等之弊難保其必無更爲詳覈登聞之意請分付時道臣敎曰前監司李敬一罷職輕矣令該府拿問嚴勘以信朝令以謝西民兵使之狀聞亦近於諺所謂拔足前帥臣旣以漏報被譴則許久在任不能覺察之罪不可以狀聞自首置之勿論之科該兵使吳載徽亦爲罷職
정조 17년 · 강
申禁外邑養戶之弊
정조 17년 · 목
右議政金履素啓言外邑養戶朝家禁飭非不嚴截而近來紀綱解弛奸鄕猾吏看作應行之例他人結役稱以代納預先私捧及其當納也莫重惟正之供皆以麤劣之穀苟充備納甚至有全數逋欠無以備納則官家急於彌縫不得不族徵隣徵而或有還徵於本主歉歲窮民之疊償結役豈非矜惻之甚者乎武斷之習已成痼弊無道不然無邑不有此不可一任因循嚴飭諸道作奸犯科者期於一一摘發繩以重律不飭之邑倅亦當隨現重勘請一體嚴飭從之
정조 17년 · 강
飭禁賑邑守令那移倉穀稱以自備之謬習
정조 17년 · 목
右議政金履素啓言每於設賑之歲守令以自備穀物務勝徼賞以多爲貴以少爲恥便成例習爲道臣者亦或申飭列邑使之優數報來而臣意則近來官府率多凋弊蓄積不數正使逐朔捐廩以補賑資決知其零星此不過就倉穀中那移先下張皇名目以爲衒能之計而及至秋後彌縫充報之際率多貽害於民間以臣愚見反不如初不自備之無弊於窮民而有益於貯穀設賑各邑申飭于道臣守宰必以實心實政此等謬規勿復因循俾無來頭之弊從之
정조 17년 · 강
命設賑諸邑着意賙恤班族婦女及病羸孤寡之不能自力就賑者仍令添入繡行事目
정조 17년 · 목
右議政金履素啓言三南賑政雖以巡啓觀之皆有頭緖庶幾有濟而其中絕可矜最可悶者卽班族婦女之羞編賑籍不忍露面出門者病羸孤寡之不能自力就賑者官家不知隣里不救終至於塡壑者多有之此則列邑守令必躬行村里頻頻賙救然後可以延活先從此類拯意拯救之意分付於設賑諸道嚴飭列邑繡行亦以此添入俾有實效從之
정조 17년 · 목
右議政金履素啓言筵體本自嚴重非崇品則例不敢前席陳懇而大司成沈煥之因奏對猥及辭免之說者極爲未安請從重推考從之
정조 17년 · 강
差鄭民始備局有司堂上沈頤之貢市堂上
정조 17년 · 목
右議政金履素啓言左參贊鄭民始有司堂上差下戶曹判書沈頤之貢市堂上差下請使之察任從之
정조 17년 · 강
命三南守令當春閉糶彌縫虛勘者令廟當今日內嚴飭俾各贖罪
정조 17년 · 목
行司直鄭昌順啓言目今三南賙賑之政屢煩九重宵旰之憂大扺饑民之付賑白給者猶可免捐瘠之患而其中漏賑付還之類最爲可矜朝廷一視之政固無彼此而賑民則多是流丐之徒還民則皆是農作之民守令着意撫恤專在賑民歇視還民者多而傳聞諸道賑邑中或有昨冬還政未及準捧者乃以今春當糶之穀移充昨冬虛留之簿名雖給還實同閉糴留庫中假作分給以爲彌縫其虛勘之計至使窮春待哺之民乃有垂橐空還之事掩泣道路景色愁慘云其反作之罪雖在常年猶當重勘矧此歉荒之歲有此閉糴則哀此還民將何以爲種糧乎來頭繡衣之行固當廉訪以聞而若待其復命則當在巡還已畢之後設或重勘何補旣往爲先嚴飭道臣道內或有此等守令俾卽査發論罪敎曰卿言可謂目下實政令廟堂今日內嚴飭俾各着意贖罪毋或現發於繡行
정조 17년 · 강
飭廟堂規正民習先自淬勵俾尊堂陛
정조 17년 · 목
行司直鄭昌順啓言近來人心不古朝家政令每患呴嚅聖念亦豈不俯燭此弊而只以愛民一念或流於愛克厥威臣亦嘗以恩勝之弊有所仰勉者伏想聖明亦或記有矣善乎諸葛之言曰法行然後知恩可見其法若不行則恩亦不知矣自上雖或以如傷若保之德不無偏勝之處自下承佐之義固當以承之以法濟之以威此所以爲對揚之道傳所稱鹽梅和調之意不其然乎臣猥叨備堂之後故大臣及今原任秉軸之時每以此誦言不以爲然未見其採施惟以將順爲事漸致恩渴之弊雖以近日事言之廛民之紛拏泮民之徹屠皆出於不畏朝廷之致其習漸不可長雖曰天高聽卑若使祈寒暑雨小民之咨嗟皆徹於上天則此豈上天尊嚴之體乎民之於君猶地之於天今使小民勃磎之言皆登於筵席則縱云下情之上達是聖世之事亦豈所以嚴堂陛之分乎每見筵中必稱民隱之仰奏未聞民習之規正臣不勝其區區之憂敢此仰達敎曰卿言可謂當今切務予欲隨處諦察先自廟堂惕念淬勵俾尊堂陛止
정조 17년 · 강
命繡啓純褒守令後陷藏污者定其誤薦之律載於繡衣事目及銓曹謄錄被褒者書諸官案以爲憑考之地仍令政院溯考丙申以後繡啓如有被褒而犯贓律者當該御史先施不敍之典
정조 17년 · 목
行司直鄭昌順啓言繡衣已有抄啓之命又有治裝之敎外方聞之必當悚息繡衣之稱以御史者其爲御字豈不重歟嘗見故相臣南九萬集中以齊國之大治惟在於威王悉誅左右譽阿之人云其言誠是此後如有入於御史純褒之中而復陷於日後犯贜之科者則當該繡衣難免欺誣之律雖以法意言之尋常守令之薦亦有薦主罷職之律況承命躬探之繡衣乎旣往雖不可咎方來宜有定律矣詢于大臣右議政金履素曰前日之善治純褒者末乃陷於贓污果是按廉循私之致今於繡衣發送之日重臣所論果爲飭勵之政而若竝論於犯贓之邑倅則律名不無過重之慮宜有酌量之道矣從之敎曰誤薦之律筵退後指一定式草記以此嚴立科條載之繡衣事目銓曹謄錄此後以繡啓純褒人書置官案以爲憑考之地凡事旣往雖勿論此則係是爲民之事丙申以後繡啓純褒者之犯贜污之罪若有被勘者當該御史令政院査出先施不敍之典
정조 17년 · 강
飭三南道臣各邑鎭民憂之淺深賑政之善否條列狀聞使廟堂之臣詳知而董飭
정조 17년 · 목
左參贊鄭民始啓言三道設賑宵旰之一念憧憧廟堂之臣亦當詳知事狀以爲董飭之地而伏見賑恤狀本之啓下賑廳者泛論列邑姑無遑急之狀浮黃之色而已不言某邑某鎭形止之如何大抵邑鎭之被災各自不同則民憂之緩急淺深賑政之大小善否必有彼此之殊決無純同之理而當此大賑之時廟堂之漠然不識其何狀亦甚泄泄請此後則狀本中民憂之淺深賑政之善否逐邑詳細論列以聞之意申飭三道道臣從之
정조 17년 · 강
許賣均廳貿米之在湖南者以爲裕民食之道
정조 17년 · 목
宣惠廳堂上鄭民始啓言三南適値災歲又當春窮民間穀貴擧多艱食之患均廳貿米之在湖南者峽邑則無運來之道作爲儲置而峽邑之儲置用下甚尠許多穀物旣無用處不得糶糴之故每有腐傷之患貿米諸邑皆以儲置之數多爲一弊端且此以結錢貿取者而旣不得運來徒如是留置亦甚無義當此時以此穀出賣民間則其於裕民食之道可謂大助故敢此仰達從之
정조 17년 · 강
命內局所納三南藥材折半蠲減
정조 17년 · 목
宣惠廳堂上鄭民始啓言今年收租大縮僅爲下總方有入不當出之慮三南各樣上下以爲減分而凡係節省之道亦當靡不用極進上體重遽爾擧論雖甚惶悚而至如內局所納三南藥材則價米上下數亦不少而及到內局別無緊需多歸糜費此與他進上有異限折半姑爲權減則亦可以補用於經費故敢此仰達矣予問藥房提調金文淳文淳曰三南封進草材雖無緊需此是內局所用則事體與他有異合有商量之道矣予曰爲民之擧何顧藥用爲江界一邑之民應捧蔘料先朝亦有蠲減之澤且況爲三道民事乎姑爲減半
정조 17년 · 강
命長淵之大靑島小靑島使黃海水使別遣親裨看審形止宣川之身彌島鐵山之大加次里島椵島使宣川府使親爲看審形止後竝圖形狀聞
정조 17년 · 목
左參贊鄭民始啓言今之爲國計者最所憂悶在於經費之不足而其所不足者專由於實結之漸縮曠土之空棄至於曠土則如西北廢四郡厚州西南之許多海島初或因野人之入居海賊之來侵空棄其地而今則無野人海賊之患已過數百年而猶不許民人之耕居古稱日闢百里今以我有用之地便作閑田者極爲無義高麗趙云仡以爲大靑小靑等島皆有沃壤魚鹽之利故相臣柳成龍以爲身彌等島地勢曠闊可堪屯田人居云此豈無所見而然哉近來人衆繁息而無地耕作者居多今若以此民人募入於海島使之耕種則可謂兩利臣意則爲先長淵之大靑小靑島使黃海水使別遣親裨看審形止圖形狀聞宣川之身彌島鐵山大加次里島椵島則使宣川府使親爲看審其形止後亦使圖形狀聞以爲議處之地似好故敢此仰達從之
정조 17년 · 강
命壯勇營捧納米穀剩色條三分一依他司例會錄以補公用
정조 17년 · 목
本營提調鄭民始啓言各衙門捧納米穀所謂剩色條有三分一官會錄以爲公費乃是通行之規而本營捧上時初無會錄盡屬從事官者蓋緣未及定制而然自今年就其剩條炬燭條米太請依他例三分一會錄以爲公用之地從之
정조 17년 · 강
命湖南別備米及己酉貿米別檢米中取二萬石劃付賑廳名以別會錄米還分取耗換錄儲置無得停退京兆所用耗條則自賑廳以錢劃送
정조 17년 · 목
宣惠廳堂上鄭民始啓言賑廳米儲本自不數而卽今見在不過二萬餘石均廳又無所儲混同取用匪久有罄匱之慮而姑無變通之道湖南有丁未別備米一萬石而耗條劃給京兆又有己酉貿米八千餘石別檢米九千餘石而別無緊關用處今以別備米萬石及己酉貿米別檢米中合取一萬石合二萬石劃付賑廳名之曰別會錄米而每年取耗換錄儲置以爲推移以用之地雖値停退之時此米則不得停退之意別爲定式京兆所用旣是作錢以來者自賑廳以錢上下則可謂兩便請依此擧行從之
정조 17년 · 강
命守禦廳留營還穀停退條以本府元餉推移還分取耗支放
정조 17년 · 목
守禦使李文源啓言本廳留營還穀每年分給取耗補用支放矣昨秋停退之數合爲一千五百三十六石零今當還分之時元穀旣減耗條隨縮支放之數無以排比不可不及今變通而在前如此之時每於本府元餉中推移還分其停退之數則會錄於元餉以爲待秋收捧還充之地者多有已例請下詢大臣處之詢于大臣右議政金履素曰此不過一時推移已例亦多恐不必防塞矣從之
정조 17년 · 강
劃給海西添餉小米一千石于守禦廳以爲松坡鎭倉修葺之需
정조 17년 · 목
守禦使李文源啓言本廳三田渡別將鎭舍昨年頹壓非但鎭將之無住接處鎭關事體亦係緊重不可不趁卽移建而實無措手之道取考謄錄則南漢軍物修補時守禦使金鍾秀兩西添餉小米二千石筵稟取用南漢城倉修改時守禦使鄭昌順添餉小米二千石亦爲取用矣今壬子條添餉小米二千石中關西一千石則前前守禦使吳載純已爲作錢貿米以置海西一千石則姑未作錢尙在該道依軍物城倉修補時例取用則鎭舍移建之費庶可經紀請下詢大臣處之詢于大臣右議政金履素曰松坡鎭倉不可不修葺而物力旣無他措劃之路海西添餉條取用已多前例勢將依請許施矣從之
정조 17년 · 강
命亂廛設禁後市民徭役待議定措處
정조 17년 · 목
行副司直金尙集啓言年前亂廛設禁後市民輩徭役依前責應失其利而納其稅實是行不得之政若依渠願一幷蠲減則本署事勢必將革罷而後已無論如此如彼宜有指一決定之擧而左右商度終無善策請下詢大臣處之詢于大臣右議政金履素曰頃以通共發賣事往復於其時大臣而議論携異姑未歸一待其究竟當有措處之道矣從之
정조 17년 · 강
飭關東守令稱以補賑多行苟且鄙瑣之事者及納錢陞鄕之弊新伯下去後各別採探如有犯者狀聞重勘
정조 17년 · 목
行副司直金尙集啓言昨秋關東年事之歉荒不至如三南今以分等狀觀之道內尤甚邑不過若而邑而至於之次中尤甚面里道啓亦以從便接濟爲言誠爲簡當雖未知營邑措置區劃之如何而不但東邑守宰官樣甚薄捐出朔廩賑活饑氓環顧今世果幾人哉稱以救急東西儹那多方辦穀之際苟且鄙瑣之事難保其必無方當道伯遞易之時尤不可不十分操切待新伯下去各別採探如有犯者使之狀聞重勘且本道賣鄕之習誠一痼弊抄其饒戶納錢陞鄕自有定價良丁漸至耗縮殘民偏被困苦事之駭痛莫此爲甚前頭繡衣之行如有現發者則當該邑倅之重繩姑舍是不察之道臣難免重究之意請一體嚴飭從之
정조 17년 · 강
命三南京畿關東穀小邑就穀多邑次次移轉限麥秋排巡
정조 17년 · 목
行副司直洪秀輔啓言昨年歉荒三南最酷京畿關東爲次雖之次各邑爲守宰者抄飢設賑無邑不然但受食白給者都是無根着流丏之類而至於元戶受還者無非有身役務農業之民其所濟恤專在還穀之排巡計給無論貧富擧皆願受故雖是倉穀稍多之處將有前頭絕巡之慮此則五道通患也如此之時宜有裒多益寡之政就其還穀多處無論遠近次次移轉限麥秋分排救活然後庶無捐瘠請以此意申飭各道道臣從之
정조 17년 · 강
飭諸道今年永災一萬餘結詳査還實
정조 17년 · 목
戶曹判書沈頤之啓言各道川反浦落名色匪恒有之事雖或有之不過如干結而四五年來永災懸頉至於七萬餘結之多宮結之特命出稅軫恤經費之德意出尋常萬萬而有此等尾閭之故公結少無增益揆以國體寧不寒心昨年結災之近十萬結已是罕有之事而其中永災之恰過萬結尤是前所未有者匪有別般申飭及今釐正則經用難繼實非細憂逐邑改量盡補舊總雖不可輕議當年永災萬餘結豈無還實之道乎或査陳而補總或新起而充數掘沙之勸耕泥生之還推無非補缺之道見今東作方殷嚴飭諸道今年所失一萬一百結準數充補後據實狀聞之意請分付詢于大臣右議政金履素曰從前永災之許多結論以國體已極憂歎而昨年元災之爲十萬結永災之爲萬餘結而經用大縮憂悶罔措果如戶判所奏嚴飭諸道補總充數當年所失萬餘結盡數還實之論誠爲得當請各別嚴飭從之
정조 17년 · 강
定尾蔘作貢之式
정조 17년 · 목
戶曹判書沈頤之啓言年前江蔘變通之時尾蔘二十斤姑爲移授倭譯而每錢添價一兩一錢餘合原價爲四兩矣近來尾蔘比昔稍饒只以原價貿用少無不足之慮當此財用苟簡之時三千餘金無端添給太無意義且聞物情若以尾蔘永爲作貢則雖無添價可以擔當云物情旣願作貢每年千包米之除留所係不細請以此更爲定式作貢詢于大臣右議政金履素曰添價旣無意義物情且願作貢千包米之除留大有關於穀簿依此爲之好矣從之
정조 17년 · 강
飭禁私商輩防納稅米及漕卒賣復之弊
정조 17년 · 목
戶曹判書沈頤之啓言漕倉之百弊雖不可一一陳達而所謂米商輩防納誠爲稅民之痼弊毛利之輩聚集倉底締結吏鄕列邑稅米全數防納米直低仰惟意操縱故捧稅之時雖値豐年米直刀蹬一包之價每過十兩利歸私商害及小民事之痛駭莫此爲甚又況災荒如此若無別般操束之擧包米之價將近數十兩其他倉卒之弄奸邑屬之誅求無非虐民之事嚴飭道臣差員私商增價之弊一一摘發痛繩以紓民力似爲目下之急務且漕卒之負逋專由於漕復之預賣而上納之欠縮亦由於此今年則漕復米劃得之後勿爲盡數出給於漕卒先給其半船上什物使之措備其半則無弊上納回還然後出給則漕卒負逋之患庶可捄得請以此出擧條嚴飭詢于大臣右議政金履素曰漕倉之弊實難毛擧而其中防納一事尤爲巨瘡嚴飭漕倉俾絕此弊則在稅民實爲莫大之惠漕復求預賣果爲漕卒負逋之端則依戶判所奏另加嚴飭似好矣從之
정조 17년 · 강
飭三南道臣另察賑邑之動怠論勘犯科啓罷不職毋恤迎送之弊悉心賙賑成績可觀則使之條列請賞
정조 17년 · 목
禮曹判書閔鍾顯啓言近日民憂溢目我聖上宵旰憂勤飭勵群工臣伏聞顯廟辛亥壬子年間飢荒癘疫八道同然而故相臣閔鼎重時爲賑廳堂上監賑飢民晨夜不懈至於勞瘁成疾而猶以靑巾裹額往來賙賑伊時朝臣之盡瘁王事可以想見今若因此董飭之敎益殫匪躬之誠絕去姑息之念惟日孜孜於奉公恤民則彼三南阻飢之民尙何足上煩九重之憂哉此固廟堂之臣所當惕念對揚而至於荒政措置專在於道臣守宰之能否我列聖朝懷保人安之方亦在於彰癉黜陟之政孝廟朝常以中批特除小縣監爲海州牧使又以贜吏之無一人伏法臨朝發歎此可見聖意之所在矣當此之時尤宜整頓而明肅臣謂另飭三道道臣先從賑邑察其勤怠雖畢賑之前犯科者論勘不職者啓罷毋恤目下迎送之弊若其悉心賙恤成績可觀者待畢賑使之條列請賞仍又拔例收用俾有勸懲之實效從之
정조 17년 · 강
飭法司禁吏符同私宰之弊
정조 17년 · 목
同成均李秉鼎啓言日昨典僕事大關國綱廟堂回啓之前渠輩惟當恭俟處分而不此之爲敢爲一朝撤市近來民習雖曰愚頑豈有若是之甚乎臣待罪館堂不勝惶悚捉送頭目輩於秋曹旋因大僚之知委往議籌司另飭開市而第伏念近來私宰之弊無處不然皆在於兩班廊底法司禁吏作爲口實反爲符同初不執捉典僕失業實由於此臣意則另飭法司痛禁府吏符同之弊執捉之後當該家主照律嚴繩則似有禁戢之望矣從之
정조 17년 · 강
禁畿湖士夫別還之弊兩南一體嚴飭
정조 17년 · 목
行副司直李秉鼎啓言近聞畿湖之間米價甚踴一石之價恰爲七兩零非但土着豪族雖京中士夫左右干囑必得別還或至數十石之多而別還自來有禁故虛作戶名合巡得用職此之故小民之賴此延命者實難排巡云兩南則臣雖未及聞而請自廟堂一體發關嚴飭從之
정조 17년 · 강
命列邑重記懸債之弊自該道監營嚴加檢飭
정조 17년 · 목
行副司直李秉鼎啓言近來營閫及列邑間多懸債重記閱歲未報者非但郵罰之不加反爲求外之欛柄自以爲許多官債難以私力準報差除一外壬然後可以償債云凡各司上納之愆期猶礙於解由況先用民結懸債重記者乎臣意則下詢大臣作爲定式官債未報之前勿爲更除他職一如解由拘礙之法則似有民邑之效矣詢于大臣右議政金履素曰邑倅之往遞或不無此等之弊而公貨犯用自有其律至於邑庫不過新舊官相傳之簿書本非廟堂管涉者或自該道監營嚴加檢飭則自無如許犯用之弊矣從之
정조 17년 · 강
命置備局有司堂上分管諸道之議
정조 17년 · 목
有司堂上尹行任啓言昨筵以八道句管有名無實致勤聖諭至有大臣出擧條申飭之擧矣謹稽肅廟朝始置句管於八道而以有司堂上四人兼管二道蓋爲詳察其民生之休戚守令之臧否年事之豐歉出而講確於廊廟入而敷陳於厦氊則有以仰大聖人良法美意出尋常萬萬而今則徒有句管之稱而未聞句管之效至於有司兼管則廢却久矣當此宵旰憂勤之時宜懋循名責實之政臣意則有司堂上兼管之法修明舊典與各道句管堂上採探道內事情以備顧問恐合事宜故敢達詢于有司堂上左參贊鄭民始曰此是古規修擧固好而但各管兩道只爲兩道之事至於他道初不相關則亦不無弊端矣行副司直金文淳曰各管兩道旣有古例則何必異議而各道文簿只令兼管人擧行了無他有司相關則反生其弊不可行之矣戶曹判書沈頤之曰八道句管如前仍置又使四有司分管兩道而文簿去來各自主張則必有生弊之端矣詢于大臣右議政金履素曰不但諸議之歧異如此有司之任自是專管八路則今反分割句管恐生弊端請置之從之
정조 17년 · 강
命訓局攔後別隊移屬壯營便否大將與提調相議稟處壯勇大將金持默啓言訓局攔後別隊已屬衛內則該營別無所管以此一哨移屬本營似合於重宿衛之道故仰達矣敎以退與提調相議稟處
정조 17년 · 강
命水原軍器諸臣相議數爻先爲書入稟旨軍制變通一款御將與內外使相議從速稟旨仍以此擧條行會本府
정조 17년 · 목
刑曹判書李敬懋啓言臣於水原事有所仰達矣水原軍總甚多弓刀藥丸自來數少有非軍兵器械排比待變之意京外有裕處量宜移置恐合事宜請下詢大臣將臣處之詢于大臣將臣御將趙心泰曰水原府之自總廳管轄時火藥及各樣什物或有移上之例今則旣無其路以本府事力亦無措備之勢而各項器械擧皆杇鈍之中火藥則不過三千餘斤鳥銃則纔爲二千餘柄黑角交子竹長弓等物亦不滿二千則依前府使所奏無論京外某營門綽約裒蓋趁卽移送以備桑土恐不可已矣訓將徐有大曰水原府弓刀藥丸之數少有非重關防之道依前府使所奏毋論某營門從其有裕處量宜移送恐合事宜矣總戎使李邦一曰水原府藥丸弓刀如是數少實非重關防備不虞之意宜趁此時勿論京外某營就其有裕處移送本府當然矣右議政金履素曰水原府今爲大營門則軍器什物尤當盛備而今聞諸將臣之論則弓刀藥丸若是數少不可不就其有裕處量宜移送從之敎曰所以區劃之方有司堂上畿伯與前府使會于廟堂相議後數爻先爲書入稟旨兵貴務精不貴貪多況名雖幾于實則不緊豈可一向任他乎在昔外都監之時猶不可如此況外營新制乎雖有留守係是軍制變通不可擅便御將慣於邑事亦令料理與內外使相議從速稟旨此擧條一通令廟堂先卽行會本府
정조 17년 · 강
飭訓局嶺南陞戶必以有根着富實良丁抄上
정조 17년 · 목
訓鍊大將徐有大啓言本局陞戶係是親兵所重自別而近來陞戶充伍未幾不無逃躱之弊此專由於該邑不善抄進之致揆以法意極爲寒心昨年慶尙道陞戶三十戶以年歉今秋當爲抄上必以有根着富實良丁各別抄擇俾無如前之弊事申飭該道從之
정조 17년 · 강
命廟堂北漢城堞修補容入物力使該營詳細摘奸定數報來後稟處
정조 17년 · 목
總戎使李邦一啓言北漢乃是保障重地城堞城廊頹圮已久而以物力之難辦尙未修築者誠甚疏虞今當開春之時城底居民旣不農作給價雇入趁卽修築則可謂兩便而物力殆過萬金自本營萬無變通之道訓禁御三倉依前還屬三營各出物力竝力經紀而每年限千步修改則庶可完築故敢達矣詢于大臣右議政金履素曰保障之地䜹虞如此其在重關防之道恐不可不趁卽修築而城堞步數容入物力使該營詳細摘奸定數報來後請稟處從之
정조 17년 · 강
飭漕運上納時所經沿海邑毋使逗留以致句弄到京江後自捕廳嚴加痛禁監色防納之弊自裝發地方官各別嚴禁
정조 17년 · 목
行副司直趙心泰啓言各道漕運上納許多幻弄自捕廳痛禁事曾伏承筵敎矣至於船漢輩逗留海上以精換麤者最是難防之奸竇此則嚴飭沿海各邑鎭船過境內時不得不候風外刻日催替毋敢遲滯而到京江後自捕廳嚴加痛禁俾不得容奸則庶有實效又若監色輩自邑捧價從中射利潛自防納者已成舞弄之利窟此亦申飭裝送地方官各別嚴禁毋得犯科恐合事宜請出擧條自廟堂行會嚴飭從之
정조 17년 · 강
飭刑漢兩司申明牌法
정조 17년 · 목
行副司直趙心泰啓言外方戢盜之政自州府郡縣另加詗察俾有實效事頃伏承筵敎自左右捕廳已爲行會各道而伏念京外詗盜之法五家作統互相規察自是古規而廢却不行久矣近來籍法牌法蕩然無籍無牌之徒恣行無忌間或有三三五五劫掠村閭之弊亦非細憂而今非成籍之年則此不可輕議至若無牌之類於京於外各別痛禁俾知懲畏亦似有效請下詢大臣處之詢于大臣右議政金履素曰籍法牌法俱是法典所載廢却不飭固已可駭而將臣所請誠有意見請以此嚴飭刑漢兩司申明舊典從之
정조 17년 · 강
持平柳憲周以監察趙有善呈課啓請穆陵典祀官嚴耆施以削職之典命該曹査問草記
정조 17년 · 목
憲周啓言穆陵忌辰大祭祭監監察趙有善以爲祭享所用豆泡出付陵軍家造來莫重祭泡付之村女之手事極不敬典祀官嚴耆宜有勘處之道云臺監呈課旣如此請嚴耆施以削職之典敎以爲先令禮曹査問後草記
정조 17년 · 강
命大司憲李書九持平柳憲周大司諫兪漢謨獻納徐有沂正言張至冕竝施譴罷之典
정조 17년 · 목
副校理李東稷修撰宋民載啓言近來臺閣有牌則輒事違傲已極未安而今以民國事聖念憂勤未明求衣臨殿求助凡在耳目之列孰不▣蹶承膺而飭敎之下多有不入來者揆以紀綱不可置而不論請今日違牌兩司諸臣一竝施以譴罷之典從之
정조 17년 · 강
推持平柳憲周修撰宋民載
정조 17년 · 목
承旨南公轍啓言持平柳憲周修撰宋民載筵席進伏之際做錯非細請推考從之
정조 17년 · 강
玉堂請罷持平柳憲周正言朴命燮賜批
정조 17년 · 목
副校理李東稷修撰宋民載啓言兩司之臣問備之下不爲引避循例退坐有損臺體請持平柳憲周正言朴命燮竝施罷職之典批以柳憲周事依啓朴命燮則均有生疏之做錯而承旨旣不竝擧請推則何可避嫌乎不允
정조 17년 · 강
持平柳憲周正言朴命燮引避賜批
정조 17년 · 목
憲周避嫌以爲臣於傳啓之際周旋失措始有承宣請推之擧而不卽引嫌至被儒臣請罷之論以此情踪何敢晏然於臺次乎請遞臣職批以勿辭○承旨申耆以持平柳憲周一日再啓煩瀆退待物論啓○正言朴命燮避嫌以爲臣於傳啓之際擧措顚錯至有儒臣請罷之擧何可一刻仍冒於臺次乎請遞臣職批以旣無當避不避之失勿辭亦勿退待
정조 17년 · 강
推玉堂李東稷宋民載
정조 17년 · 목
承旨申耆啓言玉堂李東稷宋民載以違牌臺諫請罪事有所仰奏而未及承批更陳入侍兩司請罷之啓事甚未安請推考從之
정조 17년 · 목
右議政金履素啓言承旨南公轍臺臣請推之際奏語不審請從重推考從之
정조 17년 · 목
東稷於筵席不善周旋也
정조 17년 · 강
以李益運鄭致淳爲承旨竝前望也
정조 17년 · 강
命吏曹參議李義弼望筒勿施
정조 17년 · 목
民載以僚員遞差陳疏徑出政院請推考允之
정조 17년 · 강
以李冕膺爲吏曹參議備薦也鄭大容新通也
정조 17년 · 강
有政吏曹參議李冕膺進
정조 17년 · 목
以高宅謙爲副校理尹師國爲工曹判書黃昇源爲左尹李文源爲判義禁曺允大權以綱爲同義禁申耆爲江原監司
정조 17년 · 강
命以宋知濂副司果單付委折問啓
정조 17년 · 목
兵批以知濂前正言副司果單付望筒入啓敎曰日昨講製見其尙在參下則何以陞六而爲正言又何付司果乎其委折問于該曹以啓
정조 17년 · 강
命康陵令李禾軍資判官尹載五相換恭陵參奉金熙澤假監役李仁行相換竝口傳也
정조 17년 · 목
禮曹啓言今此寒食祭享兩陵官當爲備員而恭陵參奉金熙澤下去安東地不爲上來康陵令李禾猝得風病萬無進參之地云請竝改差令該曹口傳差出以爲備員將事地敎以竝相換
정조 17년 · 강
承旨南公轍陳疏賜批遞其職
정조 17년 · 목
疏略曰卽伏見修撰宋民載到院之疏以僚員見遞已則獨免自引往出而句語之間以承宣請譴未及周旋爲言所謂當譴之承宣卽指臣也雖指擬之律名玉署之臣旣欲請譴至登於章奏則在臣私義其何敢晏然在職乎忙陳短章徑出禁扄伏乞亟遞臣職批以相奏之外堂疏亦一彈文豈敢晏然乎遞差
정조 17년 · 강
命徐有鍊鄭尙愚卽爲放送
정조 17년 · 목
有鍊尙愚皆以實故文臣朔試射不參政院捧入禁推傳旨中官誤爲踏下回囚單敎曰以分揀次欲爲下敎而傳旨混踏啓下當該中官當嚴處卽爲放送後草記
정조 17년 · 강
召見輪臺官及差使員守令于誠正閣
정조 17년 · 목
予謂新寧縣監李英冑曰爾邑年事何如英冑曰本邑入於稍實而不無被災處故今春則爲私賑矣予曰穀價何如英冑曰米一石爲五兩粟一石爲三兩太一石爲四兩予曰此時曠官可悶除下直肅拜明日復路也
정조 17년 · 강
命穆陵典祀官嚴耆寢郞洪受浩李田秀拿處各陵造泡佛巖寺一體造納令道臣講究該寺接濟之方仍命監察趙有善毋論文蔭武守令隨窠差送
정조 17년 · 목
禮曹啓言穆陵忌辰大祭祭監監察趙有善呈課以爲祭享所用豆泡出付陵軍家造來莫重祭泡付諸村女之手事極不敬請典祀官嚴耆施以削職之典爲先令該曹査問後草記有命矣招致本陵書員及熟手査問則局內各陵寢祭享所用豆泡在前則連爲造成於典祀廳近處矣或有不能善造臨期狼狽之時故不得已出給工價造用於陵卒處各陵寢無不如此只元陵祭享所用豆泡則出付佛巖寺僧造納云矣元陵祭享所用豆泡旣付寺僧造用則局內各陵寢依此擧行恐合事宜雖或以僧役之稠疊爲慮此則旣給工價似不至難行請以一體擧行之意分付允之敎曰今聞事實屑越莫甚亦不可以謬例言莫重祭享所用豈可使村婆造泡乎旣聞之後何可仍置乎當該典祀官先汰後拿令該曹口傳差代寢郞亦爲拿處此後斯速釐正各陵造泡之使一寺進排豈不爲寺弊乎分付道臣卽令地方官講究接濟該寺之方所關莫重釐弊緣由仍令狀聞近以史官二人輪回差遣於各陵典祀之任意在於釐正如許欠精之弊則其間尙無一言書啓當該史官處令政院査問若知而掩置亦令該府拿問處之近來臺監呈課或多吹覓此事則呈課甚純實若非渠言何以知之乎觀於輪對時奏對已知其頗有所守監察趙有善守令待窠無論文蔭武窠隨窠差送事分付銓曹
정조 17년 · 강
穆陵別檢洪受浩司錄鄭彥仁相換參奉李田秀假監役閔致謙相換口傳也
정조 17년 · 목
禮曹以穆陵兩官拿處有命差送假官以爲替直後就拿啓敎以令該曹他司口傳相換
정조 17년 · 강
重推兵曹參議李濟萬
정조 17년 · 목
政院啓言宋知濂單付司果委折問于兵曹參議李濟萬則以爲前正言安廷善付軍職單子誤以宋知濂書入莫重奏御政望誤書名字昏謬之罪萬殞難贖云矣敎以爲先從重推考
정조 17년 · 강
以洪義榮金孝建爲承旨幷前望也
정조 17년 · 목
因吏曹承旨有闕政稟敎以前望單子入之待下批牌招察任
정조 17년 · 강
命水原闕里祠望像奉安日子及營建各日令
정조 17년 · 강
該曹擇吉待下批回諭于留守
정조 17년 · 목
水原府留守蔡濟恭狀啓以爲本府三美面闕里祠開基始役而時値嚴冬仍爲停役矣今則日氣稍暖基址解凍故今方鳩聚材石更爲經營計料而別遣摘奸則地定等節適値冬節草草杵築不甚堅硬當此解凍之時礎石間多傾仄者勢不可仍舊建祠開基定礎立柱上樑及奉安日子令該曹更爲推擇下送敎以聖像奉安日子及營建各項日子令該曹擇吉草記待下批回諭留守處
정조 17년 · 강
禮曹以闕里祠開基定礎立柱上樑及聖像奉安日子擇啓
정조 17년 · 목
該曹啓言闕里祠開基定礎立柱上樑及聖像奉安日子令日官推擇則開基來四月初三日卯時先始北方定礎同月初八日卯時先定北礎立柱上樑同月十一日巳時先立北柱畢役後聖像自內閣移奉吉日同月二十八日辰時奉安吉日來五月初一日申時影堂藏本奉來及奉安同月同日爲吉云請以此日時擧行允之
정조 17년 · 강
敍前大司憲李書九前大司諫兪漢謨
정조 17년 · 목
書九等見差享官而方在罷散中也
정조 17년 · 강
旌安東士人柳弘春妻金氏之閭施該府使金履翼遠配之典
정조 17년 · 목
慶尙監司鄭大容査啓以爲因安東喪人柳井祚上言回啓道伯親執詳査狀聞後稟處有命矣大丘判官李端亨永川郡守朴明淳開寧縣監李學永會査官差定臣眼同推覈應問各人處一一捧供則吏房權珠國刑吏權太福等供以爲本邑還上開倉於九月而拖至十月二十二日無一石開納者有難一一推捉而不可全然勿問果因各倉抄報無論班常戶每洞一二人式抽栍發牌而柳弘春亦入其中而不爲就捉官家以爲還上拒納之外又有官令拒逆之罪更定別差督現捉致官庭各倉捉待之民無憲三十餘人一倂施以十五度例刑何獨於弘春一人嚴喝猛杖乎云面里任私奴石崇等供以爲弘春戶還先納一石零二石零被捉之日以錢防納未納爲五斗而曰子之的在何時推閱前畢納與否果未詳知而弘春居常晨謁於祠宇矣及其受刑之後堅閉門戶初不出入十一月十七日以病致死相距稍間病情何祟實未知得其妻金氏則自其夫死之後燈絕穀氣以致自盡隣里傳說如斯云矣今此柳弘春受刑若在於還政垂畢之際多石未納之時雖因刑致死卽邂逅也不幸也當者之私慟有不足恤而刑及士族亶出於勢不獲已則可已而不已者終未免爲失平之刑也十月晦糴猶未晚而弘春捉入官庭之前所狀還穀纔已備納餘者只爲五斗零則特以倉所之距官門稍間該府使金履翼未及的知而畢納尺文現納官前云云則豈不容姑且放下以覈其虛實而處置乎此時還逋之多石未納者殆遍一境罰之輕重當隨所納之多少則五斗未納之弘春與多石未納者一例被訊亦豈無冤枉之情乎弘春之死在於受刑後一念之內金氏之死又從其夫旣望之後死祟之何居令無以指的憑驗而鄕黨親懿之稱冤皆曰夫死於杖毒妻死於自盡其子井祚曳衰査庭灑血爰辭誦渠父捫膝之語抱其母血指之書讎視其官長言不知裁情則切矜而十五度法訊初非致命之刑同庭受刑凡爲三十餘人則該府使豈可偏惡於弘春而當初處事不能料量畢竟執言致煩呼籲糴法甚嚴雖貴操束之方刑政莫重殊欠難愼之意敢此論列請令該曹稟處敎曰付之道臣任其立落者一則還政用刑許皆擅斷則邂逅致命有難直驅之枉殺也一則民俗不古不可以訟民之言徑勘命吏也視此道伯査啓於是乎可以執此決處何待該曹之回啓乎道啓中刑及士族非不獲已則皆失刑云者誠然況同庭受刑至於三十餘人之多則合計各日將至三百三千乎十月封倉法典所禁而五斗穀之伊晦前未納是豈罔赦之罪乎所謂尺文雖云違錯而穀旣輸倉之說道啓證之此亦自歸落空且道啓中五斗未納之柳弘春與多石未納殆遍一境之類一例加訊爲非之者亦是矣大抵金履翼身爲命吏以儉歲捧還作爲容私飾怒之具擧措多悖常度以致人命之枉殺死者茹恨姑毋論隨而下從者幽冤何以慰洩乎血指之書辨死之迹旣如彼分明則朝家聞之豈可尋常聽過乎安東士人柳弘春妻金氏卽令該曹施以旌閭之典該府使金履翼亦令該府施以遠地定配之律一以慰孤兒覆盆之慟一以慰烈婦九泉之鬱一以慰嶺土士族之心
정조 17년 · 강
以李太亨爲安東府使口傳也仍命除朝辭給馬下送
정조 17년 · 목
敎曰安東府使令該曹口傳差出又敎曰此時嶺南守令不可一刻曠官安東府使除朝辭今日內給馬下送